**ПРАВИЛНИК ЗА УСТРОЙСТВОТО И ДЕЙНОСТТА НА**

**ОП “ЗЕЛЕНИ СИСТЕМИ”**

***Проект***

**Вносител: Здравко Димитров – кмет на община Пловдив**

Съгласно чл. 26, ал. 4 от Закона за нормативните актове, в законоустановения срок от 30 дни, община Пловдив чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на Правилника на е-mаil адрес: t\_yurieva@plovdiv.bg или в деловодството на община Пловдив, пл. „Стефан Стамболов” № 1.

**МОТИВИ:**

1. **Обосновка за конкретната необходимост от приемане на Правилник за устройството и дейността на ОП “ЗЕЛЕНИ СИСТЕМИ”.**

**1. Причини, които налагат приемането на Правилник за устройството и дейността на ОП “ЗЕЛЕНИ СИСТЕМИ”.**

Една от основните цели залегнали в Програмата за управление на община Пловдив през 2019-2023 година е подобряване на жизнената среда. Като приоритет едно в постигане на поставените цели е превръщането на Пловдив в модерен европейски град с качествена инфраструктура и умни екологични решения. Сред набелязаните мерки за реализиране на този проект се откроява създаването на интегрирана концепция обхващаща цялостната политика за екологичното развитие на градската среда. Друга мярка е развитие на зелена система и места за отдих, която да гарантира увеличаване дела на зелените площи и подобряване на парковата среда.

Подчертава се необходимостта от подобряване на качеството на атмосферния въздух, посредством ефективното поддържане на чистотата на уличната мрежа, в това число увеличаване на машинното метене и миене на териториите за общинско ползване.

Друга основна мярка за изпълнение на задачите по приоритета е запазване на биоразнообразието в Пловдив, посредством не само съхраняване на защитените територии - "Хълм на освободителите", "Данов хълм", "Младежки хълм", но и чрез поддържане и опазване на естествената растителност на хълмовете и възстановяване на находища и популация на консервационно значими видове.

Към момента изпълнението на горе посочените задачи се осъществяват от три общински предприятия - ОП "Чистота", ОП "Градини и паркове", ОП "Дезинфекционна станция".

Настоящето предложение за сливане на посочените три общински предприятия е свързано с повишаване на ефективността, гъвкавостта и администрирането на съществуващите три общински предприятия /ОП/, създадени с цел да осигуряват здравословна и благоприятна среда за живот на населението, посредством облагородяване, почистване и деконтаминация на всички обществени места.

ОП "Чистота" е с основна цел предоставяне на услуги по управление на отпадъците и поддържане на чистота на територията на община Пловдив. ОП "Градини и паркове" има за цел благоустройството и поддържане на зелените площи и улични насаждения и производство на посадъчни материали, както и управление и поддържане на спортни обекти, собственост на община Пловдив. ОП "Дезинфекционна станция" е създадена с цел опазване здравето на хората и околната среда в частта предпазване от болестотворни микроорганизми, чрез провеждане на дезинфекция, дезинсекция и дератизация.

Анализът на предмета на дейност на горепосочените предприятия, които са разписани в чл.6 на правилниците им доказва, че:

1. Преобладаващата част от дейностите на предприятията по постигане на поставените им цели са взаимно свързани и взаимнодопълващи се по време и място на провеждането им.

2. За изпълнение на дейностите си на горепосочените общинските предприятия се налага да използват до известна степен една и съща материална база.

3. Известна част от дейностите на предприятията се припокриват.

Като примери за припокриващи се дейности могат да се посочат, дейностите на ОП"Чистота" чл.6, т.3 от Правилника, а именно "Почистване миене на улични платна, площадите алеите, парковете и другите територии от населени места, предназначени за обществено ползване, вкл. поливане на зелените площи при необходимост.", който отчасти припокрива дейността дадена в чл.6, ал.2, б.А, т.1 от Правилника на ОП"Градини и паркове", а именно "Поддържане на чистотата на алеите, парковете и зелените площи на територията на общинските райони..." и следваща т.2 "Поддържане чистотата на алеите и прилежащите зелени площи към спортните съоръжения, собственост на община Пловдив /които също са обществени места/".

Друг пример са посочените дейности в чл.6 т.1 от Правилника на ОП "Чистота", а именно "Събиране на битови, строителни и опасни отпадъци и транспортирането им до депата или други инсталации и съоръжения за обезвреждането им." и чл.6, ал.2, б.Б, т.1 от правилника на ОП "Градини и паркове" – "Обслужване на районите с транспортни средства за извозване на събраните отпадъци от алеите и парковете".

Трети пример са чл.6, т.5 от Правилника на ОП "Чистота", а именно: "Стопанисване на съдове общинска собственост за съхраняване на битовите и строителните отпадъци, вкл. поддържане, ремонти, почиствани и дезинфекция на съдовете за съхраняване на битови и строителни отпадъци." и чл.6, т.1 от Правилника на ОП "Дезинфекционна станция", а именно "Дезинфекция, дезинсекция и дератизация на обекти и площи на община Пловдив"

Припокриват се и дейностите описани в чл.6, т.4 на ОП "Градини и паркове" – "Растителна защита от вредители и болести по зелените площи и уличните насаждения в града" и разписаните в чл.6, т.3 от правилника на ОП "Дезинфекционна станция", "Растителнозащитни дейности – извършване на растителнозащитна обработка срещу насекоми, вредители по дървесна и храстовидна растителност на територии – публично общинска собственост и структури общинска собственост."

В болшинството от случаите техниката, използвана за изпълнение на дейностите разписани в чл.6, т.9 от ОП "Чистота" и чл.6, т.6 от ОП "Градини и паркове" е една и съща, съхранява се на едно място и налага координация, и синхронизация на графика за използването й от двете предприятия. Синхронизация на дейностите е задължителна и при дейностите, разписани в чл.6, т.8 от правилника на ОП Чистота – "Почистване на канали и септични ями" и чл.6, т.2 от ОП "Дезинфекционна станция", Комплексни ДДД – дейности, комплексна обработка /дезинфекция, дезинсекция и дератизация/ целогодишни, извършване на територията на обекти, собственост на община Пловдив.

– организиране и извършване на ежемесечни ДДД – дейности на сграден фонд и прилежащи територии, собственост на обекти, собственост на община Пловдив."

**Взаимната свързаност на дейностите извършвани от трите предприятия, както и постигането на една обща цел повдига въпроса за намиране на общи механизми за администриране. При организиране на общ управленски процес, може да се очаква постигането на много по-добра координация на извършваните от различните субекти дейности, което ще доведе до синхрон в работата и по-бързо и ефективно изпълнение на поставените задачи. Единното планиране на дейностите също така ще допринесе и за намаляване риска от възникване на конкурентост при използването на общата материално техническа база.**

Включването на способностите на изграждащата се по проект № BG16M1OP002-2.005-0007 „Изграждане на компостираща инсталация за разделно събрани зелени и/или биоразградими отпадъци“, финансиран от Оперативна програма „Околна среда 2014 – 2020“ по процедура BG16M1OP002-2.005 „Проектиране и изграждане на компостиращи инсталации за разделно събрани зелени и/или биоразградими отпадъци“ Компостиращата инсталация, след въвеждането и в експлоатация, ще допринесе за постигане на Специфична цел 1 на приоритетна ос 2 „Отпадъци“ на ОПОС 2014-2020 г. – „Намаляване на количеството депонирани битови отпадъци“. Освен постигането на гореизложената специфична цел, Компостиращата инсталация ще затвори цикъла на дейностите извършвани от общинските предприятия за осигуряване чистота на околната среда и здравословни условия за живот на населението в Община Пловдив.

С оглед на горното, следва да се отбележи, че при сливането на общинските предприетия в едно новосъздадено **– ОП “ЗЕЛЕНИ СИСТЕМИ”** всички *права, задължения и фактически отношения на преобразуващите се предприятия преминават върху новосъздаденото приемащо предприятие*. Преобразуващите се предприятия ОП "Чистота", ОП "Градини и паркове" и ОП "Дезинфекционна станция" *се прекратяват*.

Създаването на едно ново общинско предприятие ще допринесе за намаляване броя на администрацията и финансовите разходи, както и повишаване на икономическата ефективност и качеството от извършваните дейности, които са функционално свързани.

Във връзка с промяната в структурата е възможна и съответната оптимизация на административния, обслужващия и изпълнителен състав на новосъздаденото ОП при запазване и повишаване ефективността на извършваните услуги.

***Въз основа на извършените анализи и изводите от тях, формулираме следната ЦЕЛ: постигане на централизирано управление, осигуряващо координация и синхронизация на дейностите; по-ефективно оползотворяване на наличните материални и технически ресурси; премахване на дублиращите се дейности и оптимизация при използването на човешките ресурси. Целта би могла да се осъществи като съществуващите три общински предприятия бъдат слети в едно ново общинско предприятие, което да изпълнява предмета на дейностите им.***

Предвид горното, за създаването на ново общинско предприятие **“ЗЕЛЕНИ СИСТЕМИ”** следва да бъде приет и Правилник за устройството и дейността му, както и *Приложение №1*- Организационна структура на предприятието и *Приложение № 2* – Опис на предаденото за управление на имуществото, неразделна от Правилника. С предлагания за приемане подзаконов нормативен акт се отменят сега действащите Правилници за устройството и дейността на ОП „Чистота“, ОП „Градини и паркове“ и ОП „Дезинфекционна станция“.

В *Приложение№1* към Правилника на ОП “ЗЕЛЕНИ СИСТЕМИ” е посочена Организационната структура на предприятието с **обща численост 1358, от които 1282 души щатен персонал и 76 души сезонни работници**, осъществяващи дейност в следните направления:

* **Озеленяване;**
* **Чистота;**
* **Дезинфекция, дезинсекция и дератизация;**
* **Управление на компостирараща инсталация;**
* **Поддръжка на речните корита;**

Петте дейности се осъществяват от ОП „ЗЕЛЕНИ СИСТЕМИ“, съгласно единната бюджетна класификация, които ясно и конкретно определят броя на щатния персонал, а именно:

1. **Дейност 622 „Озеленяване“ включва 299 щатни бройки и 30 души сезонни работници.**

Дейността обхваща: изграждане и поддръжка на паркове и зелени площи; санитарни резитби и оформяне на корони на декоративни дървета; производство на декоративен посадъчен материал; превантивна дейност поддържане на речни корита; поддръжка поливни системи, паркова мебел и градинска техника; склад дърва за огрев.

Тази дейност ще бъде обслужвана административно от 1 /един/ зам.-директор, -1 /един/ ландшафтен архитект, 1 /един/ главен инженер, 1 /един/ счетоводител, 1 /един/ личен състав, 1 /един/ отчетник, 1 /един/ административен секретар.

Транспортно обслужване на дейността ще се осъществява от 23 /двадесет и трима/ служители, работещи в звено „Автотранспорт“.

1. **Дейност 623 „Чистота“ включва 939 щатни бройки и 46 души сезонни работници, заети със следните функции:** събиране и транспортиране на битови отпадъци; почистване на уличните платна, площадите, алеите, парковете и другите територии от населените места, предназначени за обществено ползване; машинно метене и миене; ръчно метене; поддържане и обработване на улични платна и територии за обществено ползване със специализирана техника в зимни условия; разделно събиране на битови, биоразградими отпадъци и транспортирането им до съответни площадки за оползотворяване и инсталация за компостиране; предоставяне на услуга по събиране и транспортиране на строителни отпадъци от ремонтни дейности на територията на община Пловдив; зимно поддържане и обработване на обекти, паркинги, складове и магазини*;* разделно събиране на растителни отпадъци от домакинствата други дейности, пряко свързани с чистота на град Пловдив;

Административен персонал, зает с дейността – 1 /един/ директор, 1 /един/ зам.-директор, 1 /един/ координатор производство, 1 /един/ главен счетоводител, 1 /един/ заместник главен счетоводител, 2 /двама/ счетоводители, 2 /двама/ касиери, 1 /един/ специалист ТРЗ, 2 /двама/ личен състав, 2 /двама/ отчетници, 2 /двама/ юристи, 2 /двама/ експерти политика по цените, 1 /един/ мениджър качество, 2 /двама/ инспектор по качеството, 2 /двама/ служители ЗБУТ, 1 /един/ служител за връзки с обществеността, 1 /един/ административен секретар.

Транспортно обслужване на дейността ще се осъществява от 103 /сто и трима/ служители, работещи в звено „Автотранспорт“.

1. **Дейност 898 „Други дейности по икономиката“ /Дезинфекция, дезинсекция и дератизация/ – включва 25 щатни бройки -** организатор ДДД, дезинфектори; биолог; магазинер в специализиран магазин за препарати.

Административно ще се обслужва от 1 /един/ зам.-директор, 1/един/ счетоводител, 1/един/ специалист ТРЗ, 1/един/ касиер-домакин. Транспортното обслужване на дейността ще се осъществява от 3 /трима/ служители, работещи в звено „Автотранспорт“.

**4. Дейност 627 „Управление на дейностите по отпадъците“ /Управление на компостирараща инсталация/ - включва 12 щатни бройки** - работник везна и общи работници; шофьори, оператори на машини за рециклиране, специалист по поддръжка; технолог и организатор компостиране;

**5. Дейност 283 „Превантивна дейност за намаляване вредните последствия от бедствия и аварии“ /Поддръжка на речните корита/ – 7 щатни бройки.**

*Приложение № 2* – „Опис на предаденото за управление на имуществото“, съдържа активите на трите сливащи се общински предприятия.

При изработването на проекта на Правилник за устройството и дейността на **ОП “ЗЕЛЕНИ СИСТЕМИ”** са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**1. Принцип на необходимост:**

Предложеният Правилник за устройството и дейността на ОП “ЗЕЛЕНИ СИСТЕМИ” е съобразен с ролята на Община Пловдив за провеждане на цялостна политика за екологичното развитие на градската среда, която да осигурява здравословна и благоприятна среда за населението, посредством повишаване чистота на въздуха и градската среда, запазване и увеличаване на зелените пояси, парковете и градините и на биоразнообразието в тях.

Сливането на съществуващите Общински предприятия в едно ще оптимизира администрирането, структурата и ще повиши гъвкавостта при изпълнението на многобройните задачи за гарантиране на екологичното развитие и здравословната среда за живот в общината.

**2. Принцип на обоснованост:** приемането на Правилник за устройството и дейността на ОП “ЗЕЛЕНИ СИСТЕМИ” се обосновава с взаимосвързаността и последователността на изпълняваните дейности, както и с големия брой дублиращи се задачи и използването на едни и същи материално-технически средства.

**3. Принципите на предвидимост и откритост са спазени:** проектът с мотивите и предварителната оценка на въздействието са публикувани на официалния сайт на община Пловдив за становища и предложения от заинтересованите лица.

**4. Принцип на съгласуваност:** чрез сайта на община Пловдив проектът с мотивите и предварителна оценка на въздействието публично са предоставени на заинтересованите лица, като в предложението до Общински съвет – Пловдив ще бъдат взети предвид направените предложения и дадените становища в резултат на проведените обществени консултации.

**5. Принципите на субсидиарност, пропорционалност и стабилност:**  приемането на Правилник за устройството и дейността на ОП “ЗЕЛЕНИ СИСТЕМИ” е в съответствие с нормативните актове от по-висока степен.

**II. Цел** на предложения Правилник за устройството и дейността на ОП “ЗЕЛЕНИ СИСТЕМИ” е:

* Да се постигне повишаване на ефективността при използването на наличните ресурси на община Пловдив
* Да се повиши гъвкавостта и устойчивостта на администрирането на процесите, свързани с гарантирането на здравословната и благоприятна среда за населението в община Пловдив.
* Да бъде постигнато устойчиво екологично развитие на територията на община Пловдив, при опазване и разширяване на зелените площи посредством внедряване на нови и оптимизиране използването на съществуващите технически средства и методи.
* Да се осигури високо качество на изпълняваните дейности, при възможно оптимизиране на заетите в управлението и изпълнението на различните функции и конкретни задачи;

**III. Финансови средства:**

За прилагане на Правилник за устройството и дейността на ОП “ЗЕЛЕНИ СИСТЕМИ” не са необходими допълнителни средства, които да не са предвидени в бюджета на община Пловдив за 2020 година. Бюджетът на ОП”Зелени системи” за 2020 година се сформира от икономията, която се реализира от ОП”Чистота”, ОП”Градини и паркове” и ОП ”Дезинфекционна станция”. За формиране на бюджета на предприятието е необходимо да бъде извършено изменение на бюджета на община Пловдив за 2020 година, изменение на разчета за финансиране на капиталовите разходи през 2020 година, както и изменение на План-сметката за приходите и за необходимите разходи за 2020година за дейностите по чл.66, ал.1 от ЗМДТ по източници на финансиране.

**IV. Очаквани резултати:**

Създаването на едно ново общинско предприятие ще допринесе за намаляване броя на администрацията и финансовите разходи и повишаване икономическата ефективност на извършваните действия. Във връзка с промяната в структурата е възможна и съответната оптимизация на административния, обслужващия и изпълнителен състав на новосъздаденото ОП “ЗЕЛЕНИ СИСТЕМИ” при запазване и повишаване ефективността на извършваните услуги; Постигане на централизирано управление, осигуряващо: координация и синхронизация на дейностите; По-ефективно оползотворяване на наличните материални и технически ресурси; Премахване на дублиращите се дейности; Оптимизация на използването на човешките ресурси. Очакваният резултат ще се постигне като съществуващите три общински предприятия бъдат слети в едно ново общинско предприятие, което да изпълнява предмета на дейностите им.

**V. Анализ за съответствие с правото на Европейския съюз:**

Предлаганият Правилник за устройството и дейността на ОП “ЗЕЛЕНИ СИСТЕМИ” е в съответствие с нормативните актове от по-висока степен, както и с тези на европейското законодателство. В изпълнение на изискванията на ЗНА е извършена предварителна оценка на въздействието на проекта на подзаконовия нормативен акт.

Проектът на подзаконовия нормативен акт - Правилник за устройството и дейността на ОП “ЗЕЛЕНИ СИСТЕМИ” и предварителна оценка на въздействието му са публикувани на официалната страница на община Пловдив 22.05.2020г.

След изтичане на законовия 30 дневен срок, предложенията и становищата по проекта на Правилника за устройството и дейността на ОП “ЗЕЛЕНИ СИСТЕМИ” ще бъдат взети предвид и ще се публикувани на интернет страницата на община Пловдив. Публикуваната справка ще отразява постъпилите предложения заедно с обосновка за неприетите предложения, като същите ще бъдат оповестени от вносителя.

**Правни основания:** чл.21, ал. 1, т.6, т.8, т. 23 и ал.2 от ЗМСМА, във връзка с чл.11, ал.3 и чл.15, ал.1, чл.18а от ЗНА и при спазване изискванията на чл.19, чл.20, чл. 26 и чл. 28 от ЗНА и на чл. 75-79 от АПК, чл. 124 от Закона за публичните финанси, чл. 41 от Наредбата за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на община Пловдив, чл.4, ал.3 и ал.4 от ПМС № 67 от 14.04.2010 г. за заплатите в бюджетните организации и дейности.

**Фактически основания:** Сливането на трите общински предприятия в едно новосъздадено такова, води до приемането на Правилник за устройството и дейността му. Преобразуването от своя страна ще доведе до централизирано управление, осигуряващо: координация и синхронизация на дейностите; По-ефективно оползотворяване на наличните материални и технически ресурси; Премахване на дублиращите се дейности; Оптимизация на използването на човешките ресурси, намаляване броя на администрацията и финансовите разходи и повишаване икономическата ефективност на извършваните действия.

**ПРОЕКТ ЗА РЕШЕНИЕ:**

1. Приема Правилник за устройство и дейността на ОП “ЗЕЛЕНИ СИСТЕМИ”, съгласно Приложение №1, неразделна част от настоящото решение**.**
2. Приема изменението на бюджета на община Пловдив за 2020 година, съгласно *Приложение № 3 - Справка за изменение на бюджета на община Пловдив за 2020г.*
3. Приема натуралните показатели на ОП «Зелени системи», съгласно *Приложение № 4 - Натурални показатели по бюджета на община Пловдив за 2020г.*
4. Приема изменението на разчета за финансиране на капиталовите разходи за 2020 година, съгласно *Приложение № - 5 Разчет за финансиране на капиталовите разходи през 2020г. – извадка*
5. Одобрява разходите за заплати, разпределени по месеци за 2020 година на ОП «Зелени системи», съгласно *Приложение № 6 - Справка за разходите за заплати и числеността на персонала по месеци за 2020г. на ОП Зелени системи.*
6. Одобрява изменението на План-сметката по чл.66, ал.1 от ЗМДТ за 2020г. по източници на финансиране, съгласно *Приложение № 7 - План-сметка по чл.66, ал.1 от ЗМДТ за 2020г. по източници на финансиране.*

**Приложения:**

1. **Приложение №1 -** Правилник за устройство и дейността на ОП “ЗЕЛЕНИ СИСТЕМИ”;
2. **Приложение №2 –** Предварителна оценка на въздействието на Правилник за устройство и дейността на ОП “ЗЕЛЕНИ СИСТЕМИ”;
3. **Приложение № 3 -** Справка за изменение на бюджета на община Пловдив за 2020г.;
4. **Приложение № 4** - Натурални показатели по бюджета на община Пловдив за 2020г.;
5. **Приложение № - 5** Разчет за финансиране на капиталовите разходи през 2020г. – извадка;
6. **Приложение № 6** - Справка за разходите за заплати и числеността на персонала по месеци за 2020г. на ОП Зелени системи;
7. **Приложение № 7** - План-сметка по чл.66, ал.1 от ЗМДТ за 2020г. по източници на финансиране.